Amerikanere får gavekort på 1000 kr. for å støtte Norwegian

Norwegian-ansatte har intensivert kampen for å sikre det norske flyselskapet driftstillatelse i USA. De som møter opp for å demonstrere for selskapet, blir lokket med et gavekort på 1.100 norske kroner.

Norwegian-ansatte demonstrerer til støtte for sitt selskap i USA. NORWEGIAN

18. feb. 2015 14:54 Sist oppdatert 18. februar 2015

Bakgrunnen for aksjonen, som finner sted i Washington i dag, er Norwegians lange kamp for å oppnå en permanent driftstillatelse i USA for sitt irskbaserte langdistanseselskap. Det driver under navnet Norwegian Air International.

Det er det amerikanske transportdepartementet, DOT, som må gi Bjørn Kjos de nødvendige tillatelser. Det har vist seg å bli en seig kamp.

Hittil har DOT, med tung og intens støtte fra amerikansk fagbevegelse, unnlatt å gi Norwegian det nødvendige klarsignal.

Det siste som har skjedd er at de amerikanske Norwegian-ansatte nå har satt i gang en stor kampanje i hovedstaden i dag og det skal munne ut i et brev fra amerikanske borgere som ber om at Norwegian må få de nødvendige driftstillatelser nå.

Skriver brev til Barack Obama

50 av Norwegians ansatte ved basene i New York og Fort Lauderdale møtte onsdag opp foran bygningen til Transportdepartementet for å gi til kjenne sitt standpunkt. De har også sendt et brev Obama der bønnen til presidenten er:

— Redd arbeidsplassene våre , heter det i oppropet.

Norwegian lokker imidlertid 2.000 personer med løfte om billettpenger for å få opinionen i USA til å støtte deres søknad om lisens.

Den som skriver under på kravet om at Bjørn Kjos nå må få sine tillatelser, får tilbud om et gavekort på 150 amerikanske dollar. Det kan benyttes til kjøp av flybilletter med Norwegian mellom USA og Europa. Også hvis man gir din støtte på internett, vil man kunne få gavekortet.

- Frivillig å skrive under på oppropet

Dette oppropet er formidlet bl.a. på Norwegians Twitter-konti og lover gavekort til de som støtter selskapets arbeid for å få trafikkrettigheher i USA for sitt irske langdistanseselskap.

— Er ikke dette å kjøpe dere støtte, informasjonssjef Lasse Sandaker-Nielsen i Norwegian? - Nei, det er helt feil å si at vi kjøper oss støtte i Washington. Det er helt frivillig å skrive under på støtteerklæringen og absolutt ikke noe krav for å få gavebillett.Dette er tvert i mot et helt ordinært initiativ for å belyse en sak som betyr mye for amerikanske forbrukere som altfor lenge har vært vant til dyre flybilletter til Europa og som også betyr mye for turistindustrien og mulighetene for å skape nye arbeidsplasser i USA, sier han til Aftenposten.

— Det vi gjør er å oppfordre folk til å møte opp i Washington sentrumi morgen (onsdag) formiddag hvis de ønsker å vite mer om Norwegian og hva som skal til for at det blir enda flere direkteruter til en lav pris mellom USA og Europa, nemlig at Norwegian Air International må få sin flytillatelse. Det er i tråd med Open Skies-avtalen.De første som kommer på arrangementetfår et reisegavekort. Å gi ut reisegavekort er en helt vanlig måte å drive markedsføring på, mener Sandaker-Nielsen.

Foreløpig avvisende til Norwegian

Amerikanske myndigheter har i en foreløpig vurdering stilt seg negativ til å innfri søknaden fra Bjørn Kjos.

En endelig beslutning lar vente på seg, og er ikke tidfestet av Transportdepartementet.

De store amerikanske flyselskaper og mange fagforeninger har bedt sine myndigheter om å si nei til Kjos fordi de mener nordmannen vil skape urettferdig konkurranse.

Til Dagens Næringsliv onsdag sier Kjos at det er mye som står på spill, ikke minst amerikanske arbeidsplasser:

- Det kan gå ut over grunnlaget for basene i USA. Sånn sett er det hinsides at de (amerikanerne, red. anm.) skal beskytte andre arbeidstakere i USA på bekostning av våre.

Parat: Hva vil politikerne i USA si til dette?

Nestlederen i fagorganisasjonen Parat, Vegard Einan, mener imidlertid at Norwegians måte å opptre på må oppfattes som et forsøk på å betale for støtte i det amerikanske folk. Han mener metoden er tvilsom, og at den ikke nødvendigvis vil tjene til Norwegians fordel i den videre behandlingen i USA.

— Søknaden om driftstillatelse i USA er jo en politisk omstridt sak. Jeg undres på hva politikerne i USA sier når de oppdager at Norwegians kampanje for å få driftstillatelse i USA nå viser seg å være drevet på bakgrunn av bl.a. et løfte om over 1000 kroner i billettpenger, sier Einan.

Vil fly med asiatisk mannskap

Norwegian ønsker å drive sine langdistanseruter fra et eget selskap. Det er etablert i Irland for å kunne sikre trafikkrettigheter i EU. Flyselsakapet benytter stort sett asiastisk og amerikansk mannskap på USA-rutene.

Den viktigste årsaken til at Norwegian har etablert langdistanseselskap i Irland er tilgangen til trafikkrettigheter i EU som ikke EØS-landet Norge har i dag.